*Anexa 1*

**NOTĂ DE JUSTIFICARE**

**privind asigurarea coerenței operațiunilor selectate în cadrul Priorității 1 O regiune competitivă prin inovare, digitalizare și întreprinderi dinamice, OS 1.3 Intensificarea creșterii sustenabile și creșterea competitivității IMM-urilor și crearea de locuri de muncă în cadrul IMM-urilor, inclusiv prin investiții productive, IR 1.3.B – Sprijin pentru IMM-uri cu strategiile relevante care au stat la baza fundamentării programului, inclusiv compatibilitatea acestora cu strategiile și documentele de planificare care constituie îndeplinirea condiției favorizante**

Regulamentul (UE) 2021/1060 stipulează la art. 73 (2) faptul că, la selectarea operațiunilor, autoritatea de management:

1. se asigură că operațiunile selectate sunt compatibile cu programul, inclusiv în ceea ce privește coerența lor cu strategiile relevante care stau la baza programului, precum și că contribuie efectiv la îndeplinirea obiectivelor specifice ale programului;
2. se asigură că operațiunile selectate care intră în domeniul de aplicare al unei condiții favorizante sunt compatibile cu strategiile și documentele de planificare corespunzătoare stabilite pentru îndeplinirea respectivei condiții favorizante.

Programul Regional (PR) Vest 2021-2027, aprobat de Comisia Europeană în data de 7 octombrie 2022, a fost elaborat cu luarea în considerare a diferitelor strategii teritoriale și sectoriale relevante care au fost menționate explicit în textul programului. Asigurarea conformității programului cu strategiile relevante ale statului membru reprezintă o cerință a Regulamentului (UE) 2021/1060. La art. 22 (3) se prevede că fiecare program elaborat în cadrul Politicii de Coeziune pentru perioada 2021-2027 trebuie să conțină, printre altele, un rezumat al principalelor provocări care să ia în considerare provocările identificate în strategiile naționale sau regionale relevante ale statului membru respectiv.

Astfel, PR Vest 2021-2027 a fost fundamentat în baza strategiilor teritoriale și sectoriale relevante și menționează în diferite capitole ale acestuia documentele de referință care au fost luate în considerare pentru justificarea finanțării investițiilor din cadrul acestui obiectiv specific dedicat investițiilor în IMM-uri, cum ar fi Strategia de specializare inteligentă RIS 3 – Regiunea Vest 2021-2027, Carta albă a IMM-urilor sau Planul de Dezvoltare (PDR) al Regiunii Vest 2021-2027. Asigurarea conformității PR Vest 2021-2027 cu documentele strategice de planificare menționate a necesitat alinierea obiectivelor programului cu cele ale documentelor strategice mai sus-menționate, inclusiv identificarea în concordanță și complementaritate cu acestea a tipurilor de activități eligibile în cadrul PR Vest 2021-2027.

Obiectivele și cerințele de dezvoltare durabilă asumate prin **Agenda 2030,** care reprezintă un **Program de acțiune globală** în domeniul dezvoltării **cu un caracter universal** și care promovează echilibrul între cele trei dimensiuni ale dezvoltării durabile – economic, social și de mediu, sunt incluse și aplicabile în PR Vest 2021-2027 și vor fi abordate integrat în cadrul investițiilor propuse prin PRV, în corelare cu politicile și prioritățile naționale, dar și cu particularitățile regionale. România și-a exprimat adeziunea la cele 17 Obiective de Dezvoltare Durabilă ale Agendei 2030 prin *Strategia națională pentru dezvoltarea durabilă a României.*

În acest sens, prin acțiunile propuse în cadrul **IR** **1.3.B – Sprijin pentru IMM-uri** se urmărește îmbunătățirea productivității și competitivității IMM-urilor, inclusiv prin sprijinirea proceselor de producție ecologice și a utilizării eficiente a resurselor în microîntreprinderi, prin introducerea de metode noi sau avansate de producție, tehnologii sustenabile, contracararea efectelor schimbărilor climatice, transformarea verde și digitală, în vederea dezvoltării întregului sistem regional de producție. Investițiile sprijinite propun creșterea competitivității IMM-urilor pe plan regional, național și extern prin creșterea capacităților de producție, susținerea inovării și utilizare principiilor economiei circulare.Astfel, măsurile propuse spre a fi finanțate în cadrul intervenției corespund Obiectivului de Dezvoltare durabilă ODD 8 Munca decentă și creștere economică:

**Obiectivul 8. Promovarea unei creșteri economice susținute, favorabile incluziunii și durabile, a ocupării depline și productive a forței de muncă, precum și a unor condiții de muncă decente pentru toți:**

**A picture containing icon

Description automatically generated**8.2. Obținerea unor niveluri mai ridicate de productivitate economică prin diversificare, modernizare tehnologică și inovare, inclusiv prin concentrarea pe sectoarele cu o valoare adăugată ridicată și pe cele cu utilizare intensivă a forței de muncă;

8.3. Promovarea politicilor orientate pe dezvoltare care sprijină activitățile productive, crearea de locuri de muncă decente, spiritul antreprenorial, creativitatea și inovarea și care încurajează formalizarea și creșterea microîntreprinderilor și a întreprinderilor mici și mijlocii, inclusiv prin accesul la servicii financiare.

8.4. Îmbunătățirea treptată, până în 2030, a utilizării eficiente a resurselor la nivel global în ceea ce privește consumul și producția și depunerea de eforturi pentru a separa creșterea economică de degradarea mediului.

Orientările în materie de investiții privind Finanțarea Politicii de Coeziune în perioada 2021-2027 pentru România – **Anexa D la Raportul de țară din 2019 privind România** - SWD (2019) 1022/27.02.2019 care însoțește Comunicarea Comisei COM(2019) 150[[1]](#footnote-1) au stat la baza definirii acțiunilor ce vor fi sprijinite prin PR Vest 2021-2027.

Una din provocările de țară identificate se referă la ponderea scăzută a societăților comerciale inovatoare, care este sub media UE, iar nivelul investițiilor efectuate de mediul de afaceri în cercetare și inovare este în mod constant scăzut. S-au identificat nevoi de investiții prioritare pentru a consolida creșterea și competitivitatea întreprinderilor mici și mijlocii și, în special:

* pentru a spori capacitățile de inovare ale societăților comerciale, prin introducerea de inovări la nivel de produse, organizare sau comercializare;
* pentru a facilita accesul la finanțare al întreprinderilor mici și mijlocii.

În acest context, Autoritatea de Management pentru PR Vest 2021-2027 consideră că, în scopul simplificării procesului de selecție a operațiunilor, prin intermediul condițiilor de eligibilitate din cadrul Ghidului specific și a criteriilor specifice din grilele de evaluare tehnică și financiară a proiectelor și din grilele de contractare a proiectelor se verifică inclusiv coerența cu strategiile relevante, fără a fi necesar a se stabili astfel un criteriu explicit în acest sens. Astfel, pentru asigurarea conformității cu strategiile teritoriale și sectoriale relevante, așa cum prevede Regulamentul (UE) 2021/1060, Autoritatea de Management pentru PR Vest 2021-2027 va include în grilele de evaluare a proiectelor aferente apelului de proiecte pentru **Intervenția regională 1.3.B – Sprijin pentru IMM-uri**, criterii de verificare care să ateste faptul că proiectele sunt conforme cu activitățile eligibile și obiectivele specifice ale apelului de proiecte.

Prin această abordare se va asigura astfel conformitatea operațiunilor selectate cu strategiile și documentele de planificare relevante care au stat la baza fundamentării PR Vest 2021-2027.

Pentru Obiectivul specific 1.3. Intensificarea creșterii sustenabile și creșterea competitivității IMM-urilor și crearea de locuri de muncă în cadrul IMM-urilor, inclusiv prin investiții productive nu  a fost stabilită o condiție favorizantă tematică.

Referitor la condițiile favorizante orizontale, în cadrul Ghidului solicitantului de finanțare au fost stabilite, acolo unde este aplicabil, criterii specifice de evaluare și selecție prin care să se asigure faptul că operațiunile selectate vor respecta criteriile de îndeplinire specifice condițiilor favorizante orizontale rezultate din strategiile și documentele de planificare corespunzătoare.

1. Semestrul european 2019: evaluarea progreselor înregistrate în ceea ce privește reformele structurale, prevenirea și corectarea dezechilibrelor macroeconomice, precum și rezultatele bilanțurilor aprofundate efectuate în temeiul Regulamentului (UE) nr. 1176/2017 [↑](#footnote-ref-1)